Londoni metrórobbantás: elkapták a harmadik gyanúsítottat, egy 25 éves férfit
A fiatal férfit Newportban kapták el, és a hatóságok egyelőre róla sem árultak el semmit, akárcsak a másik két gyanúsítottról.
Őrizetbe vettek kedd este egy fiatal férfit a londoni metróban múlt pénteken elkövetett pokolgépes merénylettel összefüggésben – közölte a brit rendőrség. Ő a harmadik, akit a terrorcselekmény után indult országos nyomozás kezdete óta elfogtak.

A Scotland Yard kedden késő este jelentette be, hogy a 25 éves férfit nem sokkal korábban a walesi Newport városában vették őrizetbe a terrorellenes törvény alapján. Az akciót a londoni rendőrség terrorellenes parancsnokságának egységei hajtották végre a helyi rendőrséggel közösen.

A Scotland Yard – hivatalos nevén Metropolitan Police – a londoni rendőrség, de terrorellenes ügyosztályának műveleti hatásköre az egész országra kiterjed.

A Metropolitan Police beszámolója szerint az őrizetbe vétellel egy időben házkutatás is kezdődött egy lakóépületben.

A merénylettel összefüggésben szombaton két embert már őrizetbe vettek. Egy 18 éves férfit a délkelet-angliai Dover kompkikötőjének indulási csarnokában fogtak el. A brit sajtó meg nem erősített értesülései szerint a hatóságok őt gyanúsítják azzal, hogy elhelyezte a házi készítésű pokolgépet a londoni metrószerelvényen. Nem sokkal később egy 21 éves férfit kaptak el a nyugat-londoni Hounslow városrészben, a Heathrow repülőtér közvetlen közelében.

A londoni District metróvonal egyik szerelvényén a péntek reggeli csúcsforgalom idején működésbe egy pokolgépszerű szerkezet: nem robbant fel, csak nagy erővel lángra kapott, de így is 30 utas könnyebben megsérült.

A terrorcselekmény után, péntek éjjel a legmagasabb, kritikus szintre emelte a terrorellenes készültséget a hatóságok. Az intézkedés lehetővé tette, hogy a brit hadsereg segítséget nyújtson a rendőrségi munkához. A kritikus riasztási szint nem egészen 48 óráig volt érvényben: a hatóságok vasárnap délután visszaállították a korábbi, második legmagasabb terrorkészültségi fokozatot. Ez azt jelenti, hogy az elhárító szolgálatok már nem tartanak azonnali újabb támadástól.

A három őrizetbe vett emberről a Scotland Yard eddig semmit nem árult el, de a brit sajtóhoz kiszivárogott, meg nem erősített értesülések szerint az elsőként elfogott fiatal férfi Irakból, a második Szíriából került Nagy-Britanniába, mindketten még gyermekkorukban.
robbantás London merénylet londoni metró